CELEX: 62020TN0094
Language: el
Date: 2020-02-19 00:00:00
Title: Υπόθεση T-94/20: Αγωγή της 19ης Φεβρουαρίου 2020 — Campine και Campine Recycling κατά Επιτροπής

27.4.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 137/52
            
         
      Αγωγή της 19ης Φεβρουαρίου 2020 — Campine και Campine Recycling κατά Επιτροπής
      (Υπόθεση T-94/20)
      (2020/C 137/83)
      Γλώσσα διαδικασίας: η αγγλική
      
         Διάδικοι
      
      
         Ενάγουσες: Campine (Beerse, Βέλγιο), Campine Recycling (Beerse) (εκπρόσωποι: C. Verdonck, B. Gielen και Q. Silvestre, δικηγόροι)
      
         Εναγομένη: Ευρωπαϊκή Επιτροπή
      
         Αιτήματα
      
      Οι ενάγουσες ζητούν από το Γενικό Δικαστήριο:
      
                  —
               
               
                  να καταδικάσει την Επιτροπή στην καταβολή αποζημιώσεως ίσης με τους τόκους υπερημερίας, ώστε το εν λόγω θεσμικό όργανο να συμμορφωθεί προς την απόφαση Campine του Γενικού Δικαστηρίου (1), για τη χρονική περίοδο που μεσολάβησε από την ημερομηνία της προσωρινής καταβολής του προστίμου από την Campine μέχρι τις 11 Δεκεμβρίου 2019. Οι εν λόγω τόκοι υπερημερίας πρέπει να υπολογιστούν με βάση το εφαρμοστέο επιτόκιο αναχρηματοδοτήσεως της ΕΚΤ πλέον 3,5 ποσοστιαίων μονάδων –ήτοι ποσόν ύψους 300 637,32 ευρώ– ή, επικουρικώς, με βάση οποιοδήποτε επιτόκιο κρίνει ενδεδειγμένο το Δικαστήριο·
               
            
                  —
               
               
                  να καταδικάσει την Επιτροπή στην καταβολή τόκων υπερημερίας επί του μνημονευόμενου στο στοιχείο α' ποσού, δηλαδή επί της αποζημιώσεως που αντιστοιχεί στους τόκους υπερημερίας για το μέρος του προστίμου που ακυρώθηκε. Οι εν λόγω τόκοι υπερημερίας θα πρέπει να υπολογιστούν με βάση το εφαρμοστέο επιτόκιο αναχρηματοδοτήσεως της ΕΚΤ πλέον 3,5 ποσοστιαίων μονάδων (υπολογιζόμενο επί της αποζημιώσεως ύψους 300 637,32 ευρώ, το ποσόν αυτό ανέρχεται σε 28,83 ευρώ ημερησίως) ή, επικουρικώς, με βάση οποιοδήποτε επιτόκιο κρίνει ενδεδειγμένο το Δικαστήριο. Οι συγκεκριμένοι τόκοι υπερημερίας θα πρέπει να υπολογιστούν για την περίοδο από την ημερομηνία επιστροφής του βασικού ποσού από την Επιτροπή, ήτοι την 11η Δεκεμβρίου 2019, ή, επικουρικώς, από την ημερομηνία εκδόσεως της αποφάσεως του Γενικού Δικαστηρίου στην υπό κρίση υπόθεση ή, όλως επικουρικώς, για περίοδο που ξεκινά από οποιαδήποτε ημερομηνία κρίνει ενδεδειγμένη το Δικαστήριο·
               
            
                  —
               
               
                  επικουρικώς, να ακυρώσει την από 13 Ιανουαρίου 2020 επιστολή της Επιτροπής ή, όλως επικουρικώς, το από 10 Δεκεμβρίου 2019 μήνυμα ηλεκτρονικού ταχυδρομείου της Επιτροπής, δια των οποίων η Επιτροπή αρνήθηκε να καταβάλει τόκους υπερημερίας στις ενάγουσες κατόπιν της αποφάσεως του Γενικού Δικαστηρίου στην υπόθεση T-240/17, και να καταδικάσει την Επιτροπή στην καταβολή αποζημιώσεως σύμφωνα με το άρθρο 340 ΣΛΕΕ ή, επικουρικώς, να λάβει πρόσφορα μέτρα προκειμένου να διασφαλίσει την πλήρη συμμόρφωση προς την απόφαση που εξέδωσε στις 7 Νοεμβρίου 2019 το Γενικό Δικαστήριο, με γνώμονα τις απαιτήσεις του άρθρου 266, παράγραφος 1, ΣΛΕΕ·
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Λόγοι και κύρια επιχειρήματα
      
      Προς στήριξη της αγωγής τους, οι ενάγουσες προβάλλουν τρεις λόγους.
      
                  1.
               
               
                  Με τον πρώτο λόγο προβάλλουν ότι η Επιτροπή οφείλει να καταβάλει αποζημίωση σύμφωνα με το άρθρο 266, παράγραφος 2, ΣΛΕΕ και του άρθρου 340, παράγραφος 2, ΣΛΕΕ. Οι ενάγουσες υποστηρίζουν ότι μετά την έκδοση της αποφάσεως Campine από το Γενικό Δικαστήριο, η Επιτροπή όφειλε, σύμφωνα με το άρθρο 266, παράγραφος 1, ΣΛΕΕ, όπως αυτό έχει ερμηνευθεί από τη νομολογία, όσον αφορά τα μέτρα συμμορφώσεως προς την εν λόγω απόφαση, όχι μόνο να επιστρέψει το βασικό ποσό του προστίμου αλλά και να καταβάλει τόκους υπερημερίας ως αποζημίωση για την απώλεια του δικαιώματος χρήσεως του εν λόγω ποσού κατά την περίοδο αναφοράς (δηλαδή, το χρονικό διάστημα που μεσολάβησε από την προσωρινή καταβολή του προστίμου μέχρι την επιστροφή του από την Επιτροπή), η δε Επιτροπή δεν είχε διακριτική ευχέρεια επ’ αυτού. Δεδομένης της αναδρομικής ισχύος της αποφάσεως ακυρώσεως, η Επιτροπή θα πρέπει να καταβάλει αποζημίωση ίση με τους τόκους υπερημερίας προκειμένου να συμμορφωθεί με την απόφαση του Γενικού Δικαστηρίου στην υπόθεση Campine.
               
            
                  2.
               
               
                  Με τον δεύτερο λόγο προβάλλουν ότι η Επιτροπή οφείλει να καταβάλει τόκους υπερημερίας επί της οφειλόμενης αποζημιώσεως. Οι ενάγουσες υποστηρίζουν ότι η αρχή restitutio in integrum (αρχή της επαναφοράς των πραγμάτων στην προτέρα κατάσταση), επιτάσσει η Επιτροπή να καταβάλει τόκους υπερημερίας επί της αποζημιώσεως, ίσους με τους τόκους υπερημερίας που αντιστοιχούν στο μέρος του προστίμου που ακυρώθηκε.
               
            
                  3.
               
               
                  Με τον τρίτο λόγο προβάλλουν ότι η από 13 Ιανουαρίου 2020 επιστολή της Επιτροπής ή, επικουρικώς, το από 10 Δεκεμβρίου 2019 μήνυμα ηλεκτρονικού ταχυδρομείου της Επιτροπής, δια των οποίων το εν λόγω θεσμικό όργανο αρνήθηκε να καταβάλει τόκους υπερημερίας, είναι παράνομα και, ως εκ τούτου, πρέπει να ακυρωθούν. Οι ενάγουσες διατείνονται ότι οι πράξεις αυτές είναι παράνομες λόγω παραβάσεως των άρθρων 266, παράγραφος 1, και 296, παράγραφος 1, ΣΛΕΕ.
               
            
         (1)  Απόφαση της 7ης Νοεμβρίου 2019, Campine και Campine Recycling κατά Επιτροπής, T-240/17 (EU:T:2019:778).